I en højst usædvanlig diplomatisk handling ønsker Danmarks ambassadør i Kina, Carsten Damsgaard, angiveligt sammen med 14 andre vestlige ambassadører i Kina at konfrontere de kinesiske myndigheder med deres behandling af muslimske mindretal i landets vestlige Xinjiang-region.

Nyhedsbureauet Reuters har set et udkast til et brev, som de i alt 15 ambassadører har skrevet, og flere diplomatiske kilder bekræfter over for Reuters samtidig eksistensen af brevet. Ingen af dem ønsker dog at stå frem med navn, hvilket skyldes brevets følsomme karakter.

Brevet er stilet til Chen Quanguo, der er chef for det kommunistiske parti i Xinjiang-regionen, og i brevet beder de 15 ambassadører ifølge Reuters om et møde med ham.